Etter artium ved Fredrikstad høiere almenskole i 1938 begynte Bergfald jusstudier i Oslo. Han ble arrestert da okkupasjonsmakten stengte Universitetet i Oslo i 1943, og ble sendt i den tyske konsentrasjonsleiren Buchenwald. Hjemme i Norge etter krigen tok han juridikum i 1946 og fikk advokatbevilling i 1947. Fra 1946 arbeidet Bergfald som politifullmektig ved Oslo politikammer, i all hovedsak med landssviksaker.